**ΣΥΛΛΟΓΟΙ ΓΟΝΕΩΝ & ΚΗΔΕΜΟΝΩΝ 2ου & 3ου ΝΗΠΙΑΓΩΓΕΙΩΝ ΧΟΛΑΓΟΥ**

**ΚΑΤΑΓΓΕΛΙΑ ΓΙΑ ΤΗΝ ΑΠΑΡΑΔΕΚΤΗ ΕΝΕΡΓΕΙΑ ΕΚ ΜΕΡΟΥΣ ΤΗΣ ΔΗΜΟΤΙΚΗΣ ΑΡΧΗΣ ΝΑ ΑΠΟΚΑΘΗΛΩΣΕΙ ΤΟ ΠΑΝΟ**

**ΠΟΥ ΣΥΝΥΠΕΓΡΑΦΑΝ ΟΙ ΣΥΛΛΟΓΟΙ ΜΑΣ**

**Τα Διοικητικά Συμβούλια των Συλλόγων μας συνυπογράφουμε την καταγγελία του Συλλόγου Γονέων & Κηδεμόνων 2ου Δημοτικού Σχολείου Χολαργού που αναφέρει:**

**«Καταγγέλλουμε την επιχείρηση φίμωσης των Συλλόγων Γονέων του συγκροτήματος της 17ης Νοεμβρίου από τη Δημοτική Αρχή και τον αντιδήμαρχο καθαριότητας κ. Σιαμάνη, ο οποίος αυτοπροσώπως το βράδυ της 29ης Ιανουαρίου κατέβασε το πανό που είχαμε αναρτήσει οι Σύλλογοι Γονέων την προηγούμενη ημέρα.**

Η ανάρτηση του πανό με σύνθημα **«Όχι άλλη κοροϊδία! Θέλουμε μόνιμο προσωπικό για καθαρά σχολεία, φύλαξη & τραπεζοκομία»,** αποτέλεσε **μια συμβολική κίνηση** και μέρος των δράσεων που έχουμε αναπτύξει οι Σύλλογοι Γονέων **εκφράζοντας τη διαμαρτυρία μας για την κατάσταση που έχουν περιέλθει τα σχολεία από την έλλειψη προσωπικού.**

Εκπρόσωποι των Συλλόγων Γονέων ζήτησαν εξηγήσεις από τον κ. Σιαμάνη για την ενέργειά του να κατεβάσει το πανό. Η απάντηση που έλαβαν ότι αντιβαίνει τον κανονισμό καθαριότητας του Δήμου, είναι τουλάχιστον προκλητική για την κοινή λογική, τη στιγμή που στα σχολεία δεν έχει εξασφαλιστεί, με ευθύνη της Δημοτικής Αρχής, το απαραίτητο προσωπικό για την καθαριότητά τους καθ’ όλη τη διάρκεια του σχολικού ωραρίου, και μάλιστα σε μια περίοδο που οι ιώσεις βρίσκονται σε έξαρση.

**Δηλώνουμε κατηγορηματικά ότι δε θα ανεχτούμε την προσπάθεια φίμωσης των δίκαιων αιτημάτων μας. Θα συνιστούσαμε στους αρμόδιους αντί να απασχολούν υπαλλήλους για να κατεβάζουν το πανό μας, να εξασφαλίσουν το απαραίτητο προσωπικό για να έχουμε καθαριότητα, φύλαξη και υπηρεσίες τραπεζοκομίας στα σχολεία μας».**

**Τα Διοικητικά Συμβούλια των Συλλόγων Γονέων & Κηδεμόνων**

**2ου & 3ου Νηπιαγωγείων Χολαργού**